მესინის ასტრონომიული საათი

მესინის ასტრონომიული საათი — 1933 წელს სტრასბურგის უნგერერის კომპანიის მიერ აგებული ასტრონომიული საათი, რომელიც მდებარეობს მესინაში, იტალიაში. ჩაშენებულია მესინის საკათედრო ტაძრის სამრეკლოში.

მექანიზმი დააპროექტა ფრედერიკ კლინგჰამერმა, ხოლო მხატვრული დიზაინი თეოდორ უნგერერის ნახაზებს ეფუძნება. დიზაინის ნაწილები სტრასბურგის ასტრონომიულ საათს ჰგავს. იდეა მესინის საკათედრო ტაძრის შუა საუკუნეების სამრეკლოს უძველესი ასტრონომიული საათის აღდგენა იყო, რომელიც წინა პერიოდში დაინგრა. ის მესინის მთავარეპისკოპოსმა, ანჯელო პაინომ შეუკვეთა 1908 წლის მიწისძვრის შემდეგ სამრეკლოს რეკონსტრუქციის აღსანიშნად, შესაძლოა, პაპ პიუს -ის შთაგონებით, რომელმაც მას სტრასბურგის საათის მოქმედი მოდელი აჩუქა.

საათის გამოსახულება განთავსებულია სამრეკლოს რამდენიმე სხვადასხვა დონეზე, მოედნისა და ტაძრისკენ მიმართულ გვერდებზე.

კომპონენტები
საათის მოედნისკენ მიმართულ მხარეს შემდეგი გამოსახულებებია (ქვევიდან ზევით):

კვირის დღეების კარუსელი - თითოეული დღე წარმოდგენილია კონკრეტული კლასიკური ღვთაებით და ეტლით, რომელშიც ცხოველია შებმული:
კვირა: აპოლონი, ცხენი
ორშაბათი: დიანა, ირემი
სამშაბათი: მარსი, ცხენი
ოთხშაბათი: მერკური, პანტერა
ხუთშაბათი: იუპიტერი, ქიმერა
პარასკევი: ვენერა, მტრედი
შაბათი: სატურნი, ქიმერა
ცხოვრების მონაკვეთების კარუსელი - ოთხი ქანდაკება წარმოადგენს ადამიანის ცხოვრების პერიოდებს: ბავშვობა, ახალგაზრდობა, მეომრობა და მხცოვანება. თითოეული მათგანი ყოველ მეოთხედ საათში ერთხელ დგება და სიკვდილის ჩონჩხისებრი ფიგურის წინ გადის, რომელიც ცელს აქნევს.
მონტალტოს მადონას საკურთხეველი - საუკუნეში საკურთხევლის დაარსების აღსანიშნავად მტრედი წრეზე დაფრინავს და შუადღისას მიწიდან ამოდის.
ბიბლიური სცენები - ლიტურგიული წლის თითოეულ მეოთხედში სხვადასხვა ბიბლიური სცენა ჩნდება:
შობიდან ნათლისღებამდე: მწყემსების თაყვანისცემა. მწყემსები დადიად და თაყვანს სცემენ იოსებს, მარიამს და ჩვილ იესოს.
ნათლისღებიდან აღდგომამდე: სამი მეფის თაყვანისცემა. მეფეები, რომელთაც მსახურები ახლავთ, თაყვანს სცემენ ჩვილ იესოს.
აღდგომიდან სულთმოფენობამდე: იესოს აღდგომა. ორი ჯარისკაცი დარაჯობს იესოს საფლავს, საიდანაც იესო აღდგა.
სულთმოფენობიდან შობამდე : სულიწმინდის გარდამოსვლა. თორმეტი მოციქული ღვთისმშობლის გარშემოა. მტრედი, სულიწმინდის სიმბოლო, მოციქულების თავზე დაფრინავს.

მესინის მფარველი წმინდანი, წერილების მადონა. ლეგენდის თანახმად, მესინის ელჩები იერუსალიმში გაგზავნეს ღვთისმშობლისადმი პატივის მისაგებად და მისგან მიიღეს წერილი, რომლითაც ქალაქს მისი კურთხევა გადაეცა. შუადღისას ანგელოზი წერილს მადონას გადასცემს. წმინდა პავლე და ელჩები მადონას წინ გაივლიან და თავს ხრიან.
დინა და კლარენცა. ლეგენდის თანახმად, დინამ მესინაზე თავდასხმა ქვების გორებით მოიგერია, ხოლო კლარენცა 1282 წელს სიცილიური მწუხრის დროს ქალაქის გასაფრთხილებლად სამრეკლოს ზარებს რეკავდა. ისინი ყოველ 15 წუთში ზარებს რეკავენ. შუადღისას, მამალი ფრთებს აფრიალებს, თავს წევს და სამჯერ ყივის.
ზედა ნაწილში გამოსახულია გვირგვინოსანი ლომი (მესინის პროვინციის სიმბოლო) რომელიც მესინის დროშას ატარებს. შუადღისას ის აფრიალებს დროშას, ამოძრავებს კუდს, აბრუნებს თავს და სამჯერ ღრიალებს.

ასტრონომიული ციფერბლატები
ტაძრისკენ მიმართულ სამრეკლო მხარეს ორი ციფერბლატი და მთვარის ფაზის მაჩვენებელი აქვს:

ქვედა ციფერბლატი წარმოადგენს მუდმივ კალენდარს. გარეთა რგოლი ყოველწლიურად ბრუნავს დღისა და თვის აღსანიშნავად. რგოლზე მოძრავი პანელები დღესასწაულებს აღნიშნავს. მარმარილოს ანგელოზი ისარს მიმართავს დღის აღსანიშნავად. წელი რიცხვით არის მითითებული ღიობში.
ზედა ციფერბლატი პლანეტარიუმია. ის მზის სისტემის ცხრა პლანეტის ორბიტას აჩვენებს მზის გარშემო, ციფერბლატის ცენტრში, რომელიც ზოდიაქოს ნიშნებს გასდევს. პლანეტები მზიდან მათი რეალური მანძილის პროპორციულად არიან განლაგებული.

ციფერბლატების ზემოთ მთვარე წარმოდგენილია ნახევრად ოქროსფერი, ნახევრად შავი ფერის მბრუნავი სფეროთი, რომლის დიამეტრი 1.2 მეტრია და მთვარის ფაზებს აღნიშნავს.